b'\n_START_ARTICLE_\nSj\xc3\xb6grenov sindrom\n_START_SECTION_\nEtiologija in patogeneza\n_START_PARAGRAPH_\nDomnevano je, da bolezen povzro\xc4\x8da avtoimunska reakcija limfocitov T na dolo\xc4\x8dene antigene, ki so izra\xc5\xbeeni v \xc5\xbelezah slinavkah in solznih \xc5\xbelezah. Gre natan\xc4\x8dneje za izgubo tolerance pri celicah pomagalkah (CD4+) na lastne antigene, \xc4\x8deprav tar\xc4\x8dni antigeni niso znani. Predlagano je bilo tudi, da dolo\xc4\x8deni virusi, ki oku\xc5\xbeijo omenjene \xc5\xbeleze, spro\xc5\xbeijo uni\xc4\x8dujo\xc4\x8d imunski odziv preko svojih antigenov. Sicer je izra\xc5\xbeena tudi sistemska hiperaktivnost limfocitov B. Ve\xc4\x8dina bolnikov ima protitelesa proti ribonukleoproteinskim (RNP) antigenom SS-A (Ro) in SS-B (La); tovrstna protitelesa so prisotna tudi pri bolnikih s sistemskim eritematoznim lupusom (SLE), zato za sindrom diagnosti\xc4\x8dno niso zna\xc4\x8dilna._NEWLINE_Ne glede na povzro\xc4\x8ditelja so glavna tar\xc4\x8da duktalne epitelijske celice omenjenih eksokrinih \xc5\xbelez, pa tudi drugih \xc5\xbelez, npr. v nosnem delu \xc5\xberela (nazofarinksu), zgornjih dihalih ter v no\xc5\xbenici. Histolo\xc5\xa1ka preiskava prizadetega tkiva poka\xc5\xbee intenzivno infiltracijo limfocitov (predvsem celic CD4+) in plazmatk, ki tvorijo limfoidne folikle z germinativnimi centri, izrazita pa je tudi poru\xc5\xa1ena arhitektura celic._NEWLINE_Uni\xc4\x8denje solznih \xc5\xbelez povzro\xc4\x8di pomanjkanje solz, kar privede do izsu\xc5\xa1itve veznice o\xc4\x8desa, posledi\xc4\x8dno pa do vnetja, erozije in ulceracije. Podobne spremembe nastanejo na sluznici v ustni votlini, poleg tega pa izsu\xc5\xa1enost ustne votline ustvari idealne pogoje za razmno\xc5\xbeevanje bakterij, ki povzro\xc4\x8dajo karies. V nosni votlini lahko nastanejo ulceracije ter celo predrtje nosnega pretina (septuma). V primeru prizadetih dihalnih poti lahko pride do laringitisa (vnetje grla), bronhitisa ter plju\xc4\x8dnice._NEWLINE_Pri 25\xc2\xa0% bolnikov (\xc5\xa1e posebej pri tistih, ki imajo protitelesa anti SS-A) se bolezen izrazi zunaj\xc5\xbelezno (ekstraglandularno) v osrednjem \xc5\xbeiv\xc4\x8devju, ko\xc5\xbei, ledvicah in mi\xc5\xa1icah.\n_START_SECTION_\nKlini\xc4\x8dni simptomi in znaki\n_START_PARAGRAPH_\nSj\xc3\xb6grenov sindrom se v 90\xc2\xa0% pojavi pri \xc5\xbeenskah med 35 in 45 letom. Izraziti sta predvsem suhost in pomanjkanje solz z opisanimi posledi\xc4\x8dnimi spremembami. Zaradi limfocitne infiltracije so \xc5\xbeleze slinavke pogosto pove\xc4\x8dane._NEWLINE_Zunaj\xc5\xbelezno se sindrom izrazi kot sinovitis (vnetje sklepov), plju\xc4\x8dna fibroza in periferna nevropatija. Po\xc5\xa1kodbe ledvic se izrazijo kot blagi intersticijski nefritis, glomerulonefritis pa je redek._NEWLINE_Okoli 60\xc2\xa0% bolnikov s sindromom ima so\xc4\x8dasno tudi drugo avtoimunsko bolezen, kot je revmatoidni artritis (RA), SLE, polimiozitis, sistemska skleroza, vaskulitis ali tiroiditis. Poleg tega je tveganje za nastanek ne-Hodkinovega limfoma pove\xc4\x8dano za okoli 40\xc2\xa0%.\n_START_SECTION_\nDiagnostika in zdravljenje\n_START_PARAGRAPH_\nZa merjenje produkcije solz se opravi Schirmerjev test, pri \xc4\x8demer se pod spodnjo veko polo\xc5\xbei poseben papir, meritev pa se opravlja v \xc4\x8dasu petih minut. Podobno se meri tudi produkcijo sline. Biopsija prizadetih \xc5\xbelez poka\xc5\xbee limfocitno infiltracijo in vnetni odziv. Zaradi so\xc4\x8dasne prisotnosti drugih avtoimunskih bolezni se lahko opravi krvne teste za odkrivanje dolo\xc4\x8denih protiteles, kot sta protijedrno protitelo (ANA) in revmatoidni faktor (RF)._NEWLINE_Za Sj\xc3\xb6grenov sindrom trenutno ne obstaja specifi\xc4\x8dno zdravljenje, pa\xc4\x8d pa je le-to splo\xc5\xa1no in simptomatsko (npr. aplikacija umetnih solz za bla\xc5\xbeenje izsu\xc5\xa1enosti veznice o\xc4\x8desa). Za prepre\xc4\x8devanje izsu\xc5\xa1enosti ustne sluznice je potrebno piti veliko teko\xc4\x8dine, poleg tega pa so potrebni pogostej\xc5\xa1i zobozdravstveni pregledi zaradi pogostej\xc5\xa1ega kariesa. Hidroksiklorokvin ubla\xc5\xbei nekatere simptome. V primeru zapletov, kot je vaskulitis, je potrebno dati imunosupresive.'